钦定古今图书集成/明伦汇编/官常典/第488卷 > 豆卢𪟝
## 钦定古今图书集成/明伦汇编/官常典/第488卷 > 豆卢𪟝

按《隋书》本传：“𪟝字定东，昌黎徒河人也。本姓慕容燕
北地王精之后也。中山败，归魏，北人谓归义为豆卢，
因氏焉。祖苌，魏柔元镇大将。父宁，柱国太保。𪟝初生
时，周太祖亲幸宁家称庆。时遇新破齐师，太祖因字
之曰定东。𪟝聪悟有器局，少受业国子学，略涉文艺。
魏大统十二年，太祖以𪟝勋臣子，封义安县侯。周闵”
帝受禅，授稍伯下大夫、开府仪同三司，改封丹阳郡
公，邑千五百户。明帝时，为左武伯中大夫。𪟝自以经
业未通，请解职游露门学。帝嘉之，敕以本官就学。未
几，齐王宪纳𪟝妹为妃，恩礼逾厚。会武帝嗣位，拜卭
州刺史。未之官，渭源烧当羌因饥馑作乱，以𪟝有才
略，转渭州刺史。甚有惠政，华夷悦服，德泽流行，大致
祥瑞。鸟鼠山俗呼为高武陇，其下渭水所出。其山绝
壁千寻，由来乏水，诸羌苦之。𪟝马足所践，忽飞泉涌
出。有白乌翔止厅前，乳子而后去。又白狼见于襄武，
民为之谣曰：“我有丹阳，山出玉浆。济我民夷，神乌来
翔。”百姓因号其泉为玉浆泉。后丁父艰，毁瘁过礼。天
和二年，授邵州刺史，袭爵楚国公。复征为天官府司
会，历信、夏二州总管、相州刺史，以母忧还京。宣帝大
象二年，拜利州总管，进位上大将军。月馀，拜柱国。高
祖为丞相，益州总管王谦作乱，𪟝婴城固守。谦遣其
将达奚惎、高、阿那肱、乙弗虔等众十万攻之，起土山，
凿城为七十馀穴，堰江水以灌之。𪟝时战士不过二
千，昼夜相拒，经四旬，势渐迫。𪟝于是出奇兵击之，斩
数千级，降二千人。梁睿军且至，贼因而解去。高祖遣
开府赵仲卿劳之，诏曰：“𪟝器识优长，气调英远，总驭
藩部，风化已行。巴蜀称兵，奄来围逼，入守出战，大摧
凶丑。贞节雄规，厥功甚茂。可使持节、上柱国，赐一子
爵中山县公。”开皇二年，突厥犯塞，以𪟝为北道行军
元帅以备边。岁馀，拜夏州总管。上以其家世贵盛，勋
效克彰，甚重之。后为汉王谅纳𪟝女为妃，恩遇弥厚。
三年，诏曰：“上柱国、楚国公𪟝，蜀人，寇乱之日，称兵犯
顺，固守金汤，隐如敌国。嘉猷大节，其劳已多。可食始
州临津县邑千户。”十年，以疾征还京师，诏诸王并至
𪟝第，中使顾问，道路不绝。其年卒，时年五十五。上悼
惜者久之。特加赗赠鸿胪，监护丧事，谥曰襄。子贤嗣。